A bajkeverő Loki gyötrődve vonaglik Thor acélos markának szorításában.
Előző éjjel, míg a többi isten aludt, odalopakodott Thor feleségéhez, Sifhez,
és levágta gyönyörű haját.
Ez akkor vicces csínynek tűnt,
de most Thor mindjárt eltörti minden csontját.
Lokinak muszáj volt kitalálnia valamit, hogy helyrehozza hibáját.
De vajon ki tudná pótolni Sif páratlan, nyári aranyló búzamezőhöz hasonló haját?
A törpék! Legendás kovácsaik bármit elkészítenek.
Így hát Loki a hegyek mélyén fekvő birodalmukba sietett.
A ravasz Loki már érkezése előtt azon mesterkedett,
hogyan veszi rá a törpéket, hogy segítsenek neki.
Arra jutott, hogy a legjobb megoldás, ha két családot versengésre bír.
Először Ivaldi kiváló fiait kereste fel.
Azt mondta nekik, hogy riválisaik, a testvérpár, Brokk és Eitri
azt állítják, ők a világ legjobb mesteremberei,
és ezt eltökélt szándékuk versenyben bizonyítani.
A szabályok szerint mindkét család három ajándékot készít az isteneknek,
az Ivaldi fivérek például az aranyhajat.
Ezután Loki felkereste Brokkot és Eitrit, és nekik is ugyanezt mondta
azzal a különbséggel, hogy a kihívás Ivaldi fiaitól érkezett.
De Brokkot és Eitrit nehéz volt átverni,
és csak egy feltétellel mentek bele: ha Loki saját fejét teszi kockára.
Szó szerint: ha Brokk és Eitri nyer, Loki átadja fejét jutalmul.
Loki kénytelen volt elfogadni a feltételt, és hogy megmentse magát,
valahogy biztosítania kellett az Ivaldi fivérek győzelmét.
Mindkét törpe testvérpár munkához látott.
Eitri a fújtatót Brokkra bízta, és a lelkére kötötte,
hogy semmiképp ne álljon meg, különben a kincseknek vége.
Nem sokkal később egy furcsa fekete légy repült be a szobába.
Amikor disznóbőr darabot tettek a kohóba, a légy megcsípte Brokk kezét,
de ő meg sem rezzent.
Ezután, mikor Eitri egy aranytömbön dolgozott, a légy megcsípte Brokk nyakát.
A törpe folytatta.
Végül Eitri egy vasdarabot helyezett a kohóba.
Ezúttal a légy Brokk szemhéjára szállt, és olyan erőset csípett, amilyet tudott.
Brokk a másodperc törtrészére levette kezét a fújtatóról.
Ennyi kellett; utolsó kincsük így nem maradt elég ideig a tűzben.
Ezután Loki megjelent megszokott alakjában, kudarcuktól elragadtatva,
és elkísérte a törpéket az istenekhez, hogy bemutassák kincseiket.
Loki először az Ivaldi fivérek kincseit mutatta be.
Aranyhajuk pont illett Sif fejére, és tovább növekedett,
így Sif még sugárzóbb lett, mint azelőtt.
Mindenek atyja, Odin következett,
aki egy lenyűgöző, mindent átszúró dárdát kapott.
Az utolsó ajándék egy apró, ám hatalmas hajóvá szétnyitható szövetdarab volt,
melyet az aratás istenének, Freynek készítettek.
Ezután Brokk mutatta be a kincseket, melyeket ő és fivére készített.
Freynek egy aranysörtéjű vaddisznót kovácsoltak,
mely bármely hátaslónál gyorsabban húzza át Frey szekerét az égen.
Odinnak egy arany karpántot, mely nyolc ugyanolyan karpántot terem
minden kilencedik éjszakán.
Thornak pedig egy Mjölnir nevű kalapácsot.
A nyele túl rövid volt, Loki el is mosolyodott a nyilvánvaló hibán.
De aztán Brokk bemutatta, mit tud.
Mjölnir összetörhetetlen, sosem téveszt célt,
és ha eldobják, mindig visszatér Thor kezébe.
A rövid nyél ellenére minden isten szerint ez volt a legjobb ajándék.
Mivel tudta, mi forog kockán, Loki próbált elmenekülni, de Thor megállította.
De mielőtt a törpék megkaphatták volna jutalmukat,
a ravasz Loki megjegyezte, hogy övék a feje, de a nyaka nem,
így nincs joguk lefejezni.
Vonakodtak, de mind elismerték igazát, végül azonban Brokk nevetett utoljára.
Elvette fivére árját, átszúrta vele Loki ajkát
és összevarrta a száját,
így a szélhámos isten már nem terjeszthette gonosz ármányát.
Az istenek azonban jól jártak.
Loki cselszövése miatt kapták ezeket a szép kincseket,
és Thor is a kalapácsot, amelyről még ma is híres.